Source: https://www.najpravo.sk/judikatura/obcianske-procesne-pravo/pravomoc-a-prislusnost-sudu/socialne-pomery-ucastnikov-ako-dovod-pre-prikazanie-veci-inemu-sudu.html
Timestamp: 2020-02-21 10:05:35+00:00

Document:
Sociálne pomery účastníkov ako dôvod pre prikázanie veci inému súdu | Právomoc a príslušnosť súdu | Najprávo.sk - najlepší právny poradca
21.7. 2011, 14:21 | najpravo.sk
Za dôvod vhodnosti je možné podľa názoru Najvyššieho súdu Slovenskej republiky považovať v predmetnej veci okolnosť hospodárnosti konania i s prihliadnutím na sociálne pomery účastníkov konania, navrhovateľka bola v konaní oslobodená od súdnych poplatkov.
(uznesenie Najvyššieho súdu SR z 20. júna 2011, sp. zn. 5 Ndc 16/2011)
Okresný súd Revúca predložil na rozhodnutie Najvyššiemu súdu Slovenskej republiky návrh na prikázanie veci inému súdu podľa § 12 ods. 2 O.s.p. z dôvodu vhodnosti. Svoj návrh odôvodnil skutočnosťami uvedenými v návrhu navrhovateľky, ku ktorému sa pripojil i kolízny opatrovník maloletého dieťaťa (odporcu 2/) a súhlasil s ním odporca 1/. Všetci účastníci majú v súčasnosti, potom ako sa navrhovateľka s maloletým odporcom 2/ presťahovala z miesta svojho bydliska v R. do okresu G., bydlisko v tomto okrese, a preto je v záujme hospodárnosti a rýchlosti konania, aby bola vec prikázaná Okresnému súdu Galanta.
Najvyšší súd Slovenskej republiky prejednal vec v zmysle § 12 ods. 3 O.s.p. a rozhodol, že návrhu na prikázanie veci Okresného súdu Revúca sp. zn. 5 C 238/2010 Okresnému súdu Galanta vyhovuje, lebo boli zistené zákonné predpoklady navrhovaného opatrenia podľa § 12 ods. 2 O.s.p.
V zmysle § 12 ods. 2 O.s.p. vec možno prikázať inému súdu toho istého stupňa aj z dôvodu vhodnosti.
Dôvody vhodnosti pre prikázanie veci inému súdu sú také okolnosti, ktoré umožnia hospodárnejšie, rýchlejšie alebo po skutkovej stránke spoľahlivejšie a dôkladnejšie prejednanie veci iným ako príslušným súdom.
Za dôvod vhodnosti je možné podľa názoru Najvyššieho súdu Slovenskej republiky považovať v predmetnej veci okolnosť hospodárnosti konania i s prihliadnutím na sociálne pomery účastníkov konania, navrhovateľka bolo v konaní oslobodená od súdnych poplatkov. Najvyšší súd Slovenskej republiky preto považoval návrh na prikázanie veci a navrhovateľkou uvádzané dôvody za akceptovateľné a v súlade s podmienkami na prikázanie veci inému súdu z dôvodu vhodnosti.
Preto Najvyšší súd Slovenskej republiky návrhu na prikázanie veci v zmysle § 12 ods. 2 O.s.p. vyhovel.
rekodifikácia trovy konania úroky z omeškania podielové spoluvlastníctvo spotrebiteľská zmluva judikatúra premlčanie náhrada trov konania bezpodielové spoluvlastníctvo manželov ochrana osobnosti mediácia náhrada škody exekúcia dovolanie dokazovanie odvolanie oslobodenie od súdnych poplatkov súdne poplatky spotrebiteľ dedenie
Návštev: 11828416 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin

References: súd 
 § 12
 súd 
 § 12
 § 12
 § 12
 súd 
 súd 
 § 12